梅尧臣
送石昌言舍人还蜀拜扫
紫微星宿何煌煌，掖垣华阁上相当。
舍人亦与泰阶近，两两联裾如雁行。
其间飞星入王垒，天子锡告归故乡。
锦鞯金辔照栈去，文园渴令难可望。
杨雄位卑才执戟，岂有爵禄多文章。
石公官显职且贵，还家展墓酹椒浆。
太守趋尘里人避，岷山松柏风凄凉。
椎牛行酒与耆旧，老旧醉归呼此郎。
公置名分共其乐，敦厚世俗时陶唐。
郎呼只作曩日视，安知锵玉侍明光。
归来却向凤池直，诏言一出称庙堂。
庙堂萧曹不草草，润色鼓动辞琅琅。
鳌头蓬莱便可到，蜀人更贺烹猪羊。